HDZ-ov župan, sin i ekipa imali korona party, tjerala ih policija

Sisačko-moslavački župan Ivo Žinić i sin mu Dario, inače i načelnik Stožera civilne zaštite Grada Gline, s još nekoliko ljudi okupili su se u zavičajnom klubu u Marinbrodu u subotu. Policija je došla i rastjerala ih

<p>Sisačko-moslavački župan, HDZ-ovac <strong>Ivo Žinić </strong>i njegov sin <strong>Dario </strong>proveli su subotu navečer družeći se s većom grupom ljudi u zavičajnom klubu u <strong>Marinbrodu</strong>. Zabavljali su se tamo sve dok ih nije rastjerala policija. Iako to više znaju i vrapci na grani, ponovit ćemo opet: Stožer civilne zaštite Republike Hrvatske zabranio je javna okupljanja i obustavio rad u ugostiteljskim objektima u svrhu sprečavanja širenja zaraze korona virusom. Uz to, u grupi smije biti najviše pet ljudi, uz nužne mjere socijalne distance. I ministar i epidemiolozi danima apeliraju da se prekinu bilo kakva okupljanja, koja su nazvali 'korona partyjima'. </p><p><strong>POGLEDAJTE VIDEO:</strong></p><p>Ako je suditi po njihovom ponašanju, čini se kako se ova odluka ne odnosi na HDZ-ovog župana i njegovog sina koji je, da situacija bude tragikomičnija, načelnik Stožera civilne zaštite Grada Gline. Mladi <strong>Dario Žinić</strong>, također član HDZ-a, ujedno obnaša dužnost zamjenika gradonačelnika Gline.</p><p>Njegov otac, sisačko-moslavački župan, koji je prije nekoliko dana slupao službenu Škodu, na druženje u zavičajni klub stigao je zamjenskim automobilom, također službenom Škodom. Štoviše, predsjednik zavičajnog kluba Marinbrod je nitko drugi nego isti taj sisačko-moslavački župan Ivo Žinić. A što su radili tamo tijekom zabrane javnog okupljanja? Otišli su jesti nakon radne akcije prilikom koje se uređivala kuća Žinićevog djeda. Na kraju ih je rastjerala policija. Sve ove informacije nam je potvrdio Dario Žinić, županov sin.</p><h2>Županova srebrna Škoda</h2><p>Svjedoci su nam u subotu navečer javili da je u tijeku tulum u zavičajnom klubu u Marinbrodu. Poslali su nam fotografije najmanje šest automobila parkiranih pred klubom, među kojima je bila i županova službena Škoda. Opisivali su nam kako ih unutra ima dvadesetak, kako pjevaju te kako se jede pečenje.</p><p>Prepričali su nam kako su gosti teturajući odlazili do automobila, a zatim sjedali za volan. Nazvali smo oko 23 sata Darija Žinića, a on je prekinuo vezu nakon što smo se predstavili. Kasnije se više nije javljao. U nedjelju ujutro dobili smo fotografije službene Škode parkirane pred obiteljskim domom Žinićevih, uz crnog Seata Ibizu kojeg vozi njegov sin. On nam se javio u nedjelju prijepodne.</p><p>- Imali smo jednu radnu akciju pa smo se tamo sastali. Radili smo na nekoj kući, na otvorenom. Akcija je bila još ranije dogovorena - kazao nam je mladi Žinić, začuđen zašto nas uopće priča zanima.</p><p>Opovrgnuo je navode svjedoka o pjevanju.</p><p>- Nije bilo puno ljudi i nije bilo pjevanja. Mislim da nas je bilo sedmero - rekao nam je opušteni Žinić junior.</p><p>Zanimalo nas je zbog čega je pred klubom bila parkirana službena Škoda.</p><h2>'Ali držali smo se uputa'</h2><p>- Bila je parkirana jer je i moj otac bio tu. On je vozio - jednostavno nam je odgovorio županov sin.</p><p>Podsjetili smo ga da on obavlja dužnost načelnika Stožera civilne zaštite i da takvo ponašanje, blago rečeno, nije odgovorno.</p><p>- Sve je kako kažete, ali mi smo se držali uputa. Nije to ništa strašno, zaista nije bilo kontakata. Svi su bili spremni reagirati - kazao nam je čovjek zadužen da brine o sigurnosti.</p><p>Kako nije bilo kontakata ako su jeli skupa, zanimalo nas je objašnjenje...</p><p>- Procijenili smo da nije rizično - lakonski je odgovorio mladi HDZ-ovac.</p><p>Dobro, a što je s okupljanjem na pečenju, kako to onda zapravo nije rizično?</p><p>- Nije pečenje nego je hrana bila pripremljena da ljudi pojedu. Ne znam šta smatrate pod pečenjem - opet nam je jednostavno pojasnio načelnik stožera.</p><p>U redu, idemo dalje. O kakvoj radnoj akciji se točno radilo, pitamo ga.</p><p>- Uređivalo se oko kuće mog djeda. Nije to bilo u kući nego na otvorenom. Krčilo se staro drveće - razjašnjava nam HDZ-ov zamjenik gradonačelnika Gline.</p><p>Njegov otac, sisačko-moslavački župan je predsjednik zavičajnog kluba u kojem su se okupili i jeli nakon rada oko djedove kuće, upitali smo ga. Retorički.</p><p>- Da, predsjednik je moj otac. To je od stanovnika tog sela, napravljeno je da se ljudi imaju gdje okupljati. Ma oni su to napravili da ljudima vrate nadu nakon rata - melankolično nam je odgovorio Dario Žinić.</p><p>Naposljetku, upitali smo ga je li ih zbilja morala rastjerati policija.</p><h2>Policijska intervencija</h2><p>- Intervenirala je policija. Nakon nje smo se morali razići. Došla je raditi svoj posao, pojavila se na prijavu nekoga da se okupljaju ljudi. Naravno da smo se razišli - otkrio nam je Dario Žinić, sin sisačko-moslavačkog župana, dogradonačelnik Gline, načelnik Stožera civilne zaštite Grada Gline i magistar kineziologije.</p><p>Pokušali smo doći i do komentara Ive Žinića, njegovog oca, ali nije nam se javljao na telefonske pozive. Također, poslali smo upit i sisačko-moslavačkoj policiji, upitavši ih koliko ljudi su zatekli u zavičajnom klubu. Do zaključenja ovog članka nije stigao njihov odgovor.</p><p><strong>POGLEDAJTE ŠTO FIZIČAR I ZNANSTVENIK IVICA PULAJK KAŽE O SITUACIJI S KORONA VIRUSOM: </strong></p><p> </p>